Tejeria Otermin LEHENDAKARIA (EAJ, 2014-10-31):
Eskerrik asko Isasi jauna.
Erantzuteko, Uriarte andrea zurea da hitza.
HEZKUNTZA, HIZKUNTZA POLITIKA ETA KULTURAKO SAILBURUAK (Uriarte Toledo): Datorren astelehen goizean izango dugu 2014eko diru-laguntza deialdiaren ebazpena dela eta.
Eta deialdi horretarako irizpideak direla eta, legebiltzar honetan azalpenak sakon eta zehatz emateko agerraldia. Espresuki eta urgentziaz geuk, Jaurlaritzak, eskatu duguna.
Han izango gara Hezkuntza Politikarako sailburuordea, Hezkuntza Politikarako sailburuordetza baita dirulaguntza deialdi hau kudeatzen duena eta ni neu beste azalpen emateko eta nahi beste eztabaidatzeko eta hurrengo astean izango dira aurrekontuena eta horretaz ere, jarraituko dugu hitz egiten.
Nolanahi ere, euskarazko hedabideen sektorea estrategikoa da guretzat. Alegia, euskarazko egunkariak eta aldizkariak estrategikoak dira guretzat eta horregatik ematen zaie tratamendu ekonomiko berezia, 4.875.000 euroko tratamendu berezia hain zuzen ere.
Baina medio bakoitzaren estrategikotasuna kontsumitzaileak berak erabakitzen du. Erren geratzen baita estrategikotasuna kontsumitzaileekin ez bada lotzen. Hedabideen erronka da irakurleak, entzuleak eta ikusleak irabaztea.
Tokiko hedabideak dira aurtengo diru-laguntzen gehikuntzarik handienak izan dituzten hedabideak. Arrazoia da euskal irakurle gehienengana iristen direla.
Ez dago inongo misteriorik. Irakurleen babesa duten neurri berean, Jaurlaritzak lagundu nahi ditu hedabideak ea zenbat eta irakurle gehiago, orduan eta babes handiago.
Leku askotan tokiko informazioa da euskarak gaur egun duen erabilera gune garrantzizkoenetakoa eta hori ez da bigarren mailako kontua, hizkuntza politikaren ikuspegitik.
Garrantzizkoa da euskaraz eguneroko prentsa izatea. Oso garrantzitsua. Horregatik izan du Berriak Jaurlaritzaren babesa. Beti. Urtez bete hutsik egin gabe. Beti. Berriaren bizi iraupenerako behar beharrezkoa izan da Jaurlaritzaren laguntza etengabea. Izan ere, Jaurlaritza izan baita urteotan zehar Egunkariaren babesle nagusia. Eman dien babesa itzela izan baita.
Hemen ere eskaintzei buruz ari naiz, benetan egindakoaz. Berriak papereko ediziorako aurtengo deialditik 1.301.963 euroko laguntza jasoko du. Beraz, harrigarria da entzutea eta oso zaila edo ezinezkoa ulertzea Jaurlaritza Berriaren kontra joan dela.
Jaurlaritza ez dago inoren kontra. Euskararen erabileraren alde baizik. Jaurlaritza honek euskararen erabileraren sustapena du helburu. Zuok ordea, sustapenen alde egiteko Jaurlaritzaren kontrako jarrera erakusten duzue. Berriaren babesle nagusien aurkako jarrera erakusten duzue.
Euskararen erabilera sustatzeko kontrako jarrerak izatea ba al da bide egokia? Edo zuen jarrera interes partidista batek motibatzen ote du?
Euskararen sustapenak eta nola ez, euskarazko hedabideek beste zerbait baliozkoagoa merezi dute.
Esan dut eta berriro esango dut. Berriak Jaurlaritzen laguntza ezinbestekoa izan du bere bizi iraupenerako. Laguntza eta babesa esaten jarraituko du, ahal den eta dagokion neurrian, baina iraunkortasuna eta balio sozialaren dimentsioa ez dago diru-laguntzen eskuetan, irakurleen eskuetan baizik. Irakurleek bakarrik erabakitzen baitute hedabide baten balio sozial eta estrategikoaren tamaina.
Sustatu nahi duguna euskara da, euskararen erabilera eta ez bereziki, hedabide bat.